Mosėdžio šv. arkangelo Mykolo bažnyčia

Mosėdžio šv. arkangelo Mykolo bažnyčia – bažnyčia, stovinti Mosėdžio miestelyje, 700 m į rytus nuo Skuodo–Salantų kelio, dešiniajame Bartuvos krante. Kultūros paveldo objektas Nr. 29934. Vėlyvojo baroko stiliaus. Tai seniausia Skuodo rajono savivaldybėje esanti bažnyčia.MUKIENĖ, Danutė. Mosėdžio šv. Mykolo arkangelo bažnyčia, Žemaičių žemė, 2005, Nr. 2  Parapija aptarnauja Šatraminių Švč. Mergelės Marijos Gimimo, Erslos šv. Aloyzo ir Mosėdžio šv. Roko koplyčias.Mosėdžio Šv. arkangelo Mykolo parapija telsiuvyskupija.ltMosėdžio Šv. arkangelo Mykolo parapija skuodoparapija.lt

 Istorija 

Mosėdis 1421–1842 m. buvo Žemaičių vyskupų valda. Mosėdžio bažnyčia minima 1544 m. 1629 m. įsteigta, 1804 m. atkurta parapinė mokykla.

1773–1783 m. pastatyta nauja mūrinė bažnyčia. Jai 1811 m. pristatytas medinis, 1844 m. – mūriniai bokštai. 1845 m. kapinėse sumūryta koplyčia. 1850 m. bažnyčią konsekravo Žemaičių vyskupas Motiejus Valančius.Mosėdžio bažnyčia  1895–1898 m. Mosėdyje kunigavo Juozas Tumas-Vaižgantas. 1910–1914 m. veikė Lietuvių katalikų blaivybės draugijos skyrius. Žemaičių vyskupijos ordinaro mosėdiškio vyskupo Pranciškaus Karevičiaus (1861–1945) vardu 1936 m. pavadinta pradžios mokykla, kurią jis pats pašventino.

 Architektūra 

Bažnyčia vėlyvojo baroko stiliaus, kryžminio plano, dvibokštė, bazilikinė, trijų navų. Plačią centrinę navą kerta transeptas, kurio sparnai neišsikiša, bet viduje sukuria kryžminio plano iliuziją. Centrinės navos lubų kraštus puošia augaliniai ornamentai, kupole pavaizduotos šventųjų gyvenimo scenos (tapybos darbai – „Kristaus žengimas į dangų“, „Kristus ir samarietė“, „Šv. apaštalai Petras ir Paulius“ ir „Jėzus moko vaikus“Skuodo muziejus. Virtuali paroda „Šviesa ir prabanga: Šv. arkangelo Mykolo bažnyčios barokinis palikimas“). Šonines navas dengia buriniai skliautai, navą ir transeptą – lentų lubos. Bažnyčios kolonos ir piliastrai nudažyti taip, kad primintų marmurą, daugelis interjero detalių dekoruotos taip, jog atrodytų paauksuotos.

Bažnyčioje yra 7 altoriai. Didysis altorius klasicistinių formų, dviejų tarpsnių (tęsiasi iki lubų). Jo centre – puošnus XIX a. tabernakulis, šalia kurio kabo keturių evangelistų paveikslai, o altorių vainikuoja viršuje esantis Švč. Mergelės Marijos Ėmimo į Dangų paveikslas. Altoriaus antrajame tarpsnyje – 1848 m. sukurta Dievo Tėvo ir angelų skulptūrų pora įkomponuota virš Šv. arkangelo Mykolo paveikslo. Tokio pat aukščio, panašių formų ir priekiniai transepto altoriai. Šoniniai transepto altoriai kuklesni.

Bažnyčioje esanti sakykla sukurta XVIII a. pabaigoje, puošta paauksuotomis puošmenomis viršuje ir apačioje, su šv. Jono Nepomuko skulptūra, sukurta XVIII–XIX a. sandūroje.

Bažnyčios vargonų fasadą 1819 m. sukūrė nežinomas meistras, instrumentą maždaug 1895 m. sumontavo meistras Friedrichas Weissenbornas iš Jekabpilio. Vargonų prospektas išsiskiria dvibokšte kompozicija, sudaryta iš septynių dalių: dviejų aukštų bokštų šonuose, žemesnio centrinio bokšto ir keturių tarp jų esančių laukelių. Šis dizainas atspindi Vilniaus baroko mokyklos įtaką.

Dviejų tarpsnių fasadą skaido didžiojo orderio kolonos. Šiek tiek įgilinta vidurinė dalis užsibaigia lankstaus ir lakoniško kontūro frontonu, kurį puošia voliutos ir suporinti piliastrai. Barokinį siluetą bažnyčiai teikia liekni ir su pastato tūriu harmoningai derantys bokštai.

Šventoriaus tvora aukšta, akmenų mūro, su tinkuoto mūro vartais, kuriuose stovi bažnyčios globėjo šv. arkangelo Mykolo skulptūrinė grupė sukurta Jono Pušinsko. Palei tvorą šventoriuje įrengtos degtų plytų mūro koplytėlės su Kalvarijos kalnų stočių skulptūriniais paveikslais. Šalia bažnyčios yra klebonija.

 Šaltiniai 

 Nuorodos 
 Vyskupijos informacija
 Bažnyčios vargonai 
 Mosėdžio šv. arkangelo Mykolo bažnyčia


Kategorija:Skuodo rajono bažnyčios
Kategorija:Salantų regioninio parko paveldas
Kategorija:Mosėdis
Kategorija:Lietuvos kultūros vertybės: bažnyčios